Fyrsta vika utankjörfundaratkvæðagreiðslu fyrir komandi sveitarstjórnarkosningar er að baki. Kosningarnar eru eftir rúmar þrjár vikur, laugardaginn 14. maí.
Alls hafa 329 greitt atkvæði utan kjörfundar á landinu öllu, þar af 208 á höfuðborgarsvæðinu. Eftir fyrstu viku utankjörfundaratkvæðagreiðslu fyrir sveitarstjórnarkosningar 2018 höfðu aðeins 35 kosið á höfuðborgarsvæðinu. Þá hófst atkvæðagreiðsla utan kjörfundar átta vikum fyrir kosningar. Nú stendur utankjörfundaratkvæðagreiðsla aðeins í fjórar vikur. Það er í samræmi við ný kosningalög sem tóku gildi í upphafi árs.
Þegar þrjár vikur voru til kosninga árið 2018 höfðu 429 greitt atkvæði utankjörfundar, hundrað fleiri en hafa kosið í dag.
Hægt er að kjósa utan kjörfundar hjá öllum sýslumannsembættum landsins á afgreiðslutíma þeirra og hjá sendiskrifstofum Íslands og ræðismönnum erlendis. Utankjörfundaratkvæðagreiðsla í höfuðborginni fer fram í verslunarmiðstöðinni Holtagörðum. Þar geta borgarbúar, og auðvitað aðrir landsmenn, greitt atkvæði frá klukkan tíu til átta á virkum dögum. Síðustu vikuna fyrir kosningar verður opnunartíminn lengdur og þá verður hægt að kjósa þar til klukkan tíu á kvöldin.
